b"\n_START_ARTICLE_\nImamisme\n_START_PARAGRAPH_\nL'imamisme (en \xc3\xa0rab \xd8\xa7\xd9\x84\xd8\xb4\xd9\x8a\xd8\xb9\xd8\xa9 \xd8\xa7\xd9\x84\xd8\xa5\xd8\xab\xd9\x86\xd8\xa7 \xd8\xb9\xd8\xb4\xd8\xb1\xd9\x8a\xd8\xa9,\xc2\xa0ax-x\xc4\xab\xca\xbfa al-i\xe1\xb9\xafn\xc4\x81\xca\xbfaxariyya, o, senzillament, \xd8\xa7\xd9\x84\xd8\xa5\xd8\xab\xd9\x86\xd8\xa7 \xd8\xb9\xd8\xb4\xd8\xb1\xd9\x8a\xd8\xa9,\xc2\xa0al-i\xe1\xb9\xafn\xc4\x81\xca\xbfaxariyya) \xc3\xa9s una branca del xiisme (islam) que admet l'exist\xc3\xa8ncia de dotze imams, per aix\xc3\xb2 als seus adeptes se'ls coneix igualment com a duodecimams (i\xe1\xb9\xafn\xc4\x81 \xca\xbfaxar = dotze), comen\xc3\xa7ant amb Al\xc3\xad ibn Abi-T\xc3\xa0lib i acabant amb Muh\xc3\xa0mmad al-Mahd\xc3\xad. Es diferencien clarament dels corrents zaydita (cinc imams) i isma\xc3\xaflita (set imams) i d'altres corrents menors que han existit per un cert temps amb altre nombre d'imams o amb diferent interpretaci\xc3\xb3, per un millor equilibri en els elements exot\xc3\xa8rics i esot\xc3\xa8rics. Altres noms dels duodecimans foren: al-Rafida i al-Rawafid, que es van donar als primers imamites i tamb\xc3\xa9 a algunes sectes xi\xc3\xaftes._NEWLINE_Aquesta branca creu que el dotz\xc3\xa8 imam xi\xc3\xafta, Muh\xc3\xa0mmad al-Mahd\xc3\xad, desaparegut despr\xc3\xa9s de l'any 873, nom\xc3\xa9s reapareixer\xc3\xa0 al final dels temps per a restablir la just\xc3\xadcia al m\xc3\xb3n. Els seus seguidors es troben principalment a l'Iraq, l'\xc3\x8dndia i a l'Iran, pa\xc3\xads en qu\xc3\xa8 l'imamisme \xc3\xa9s la religi\xc3\xb3 oficial de l'Estat.\n_START_SECTION_\nMutawali\n_START_PARAGRAPH_\nMutawali (en plural mutavila o mutawila, dialectal liban\xc3\xa8s mtawleh, franc\xc3\xa8s m\xc3\xa9toualis) \xc3\xa9s el nom donat al L\xc3\xadban als xi\xc3\xaftes duodecimans. Tamb\xc3\xa9 es fa servir per als xi\xc3\xaftes duodecimans establerts a Damasc per\xc3\xb2 no en altres llocs de S\xc3\xadria com Homs, Hamat o Alep. Inicialment se'ls va anomenar Banu Mutawal al final del segle\xc2\xa0xvii o al comen\xc3\xa7ament del XVIII i derivava probablement del nom que els habitants xi\xc3\xaftes del Djabal Amil, a la regi\xc3\xb3 de Baalbek, s'atorgaven a si mateixos. Van gaudir d'autonomia limitada envers els emirs del L\xc3\xadban al final del segle XVII, sota caps propis, els An Nassar, els Banu Harfuix i l'Al Hamada. L'origen del terme resta dubt\xc3\xb3s. El 1926 els mutawali es van fer recon\xc3\xa8ixer com una m\xc3\xa0dhhab independent amb els mateixos jutges i corts. Van participar en les mil\xc3\xadcies xi\xc3\xaftes que es van formar des de 1975."